Title: ประกาศกระทรวงมหาดไทย เรื่อง การยกเว้นค่าธรรมเนียมให้แก่ชาวมอแกนที่อพยพเข้ามาในราชอาณาจักร

ประกาศกระทรวงมหาดไทย

ประกาศกระทรวงมหาดไทย
เรื่อง
การยกเว้นค่าธรรมเนียมให้แก่ชาวมอแกนที่อพยพเข้ามาในราชอาณาจักร

โดยที่คณะรัฐมนตรีได้มีมติเมื่อวันที่
๑๘ กันยายน พ.ศ. ๒๕๕๐ เห็นชอบให้สถานะคนต่างด้าวชาวมอแกนเข้าเมืองโดยชอบด้วยกฎหมาย
ประเภทไร้สัญชาตินอกกำหนดคนต่างด้าว ตามมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒

อาศัยอำนาจตามความในมาตรา ๑๗ และมาตรา ๖๐
แห่งพระราชบัญญัติคนเข้าเมือง พ.ศ. ๒๕๒๒ ประกอบกับมาตรา ๑๙
แห่งพระราชบัญญัติการทะเบียนคนต่างด้าว พ.ศ. ๒๔๙๓ รัฐมนตรีว่าการกระทรวงมหาดไทย
จึงประกาศให้ชาวมอแกนที่อพยพเข้ามาในราชอาณาจักรและมีคุณสมบัติครบถ้วนตามหลักเกณฑ์ที่คณะรัฐมนตรีเห็นชอบ
ได้รับการยกเว้นค่าธรรมเนียมคำขออนุญาตเพื่อมีถิ่นที่อยู่
ใบสำคัญถิ่นที่อยู่
และใบสำคัญถิ่นที่อยู่ในกรณีที่ผู้ขอใบสำคัญถิ่นที่อยู่เป็นคู่สมรสหรือบุตรที่ยังไม่บรรลุนิติภาวะของบุคคลกลุ่มนี้
ซึ่งได้รับอนุญาตให้เข้ามาอยู่ในราชอาณาจักร
และขอรับหรือได้รับใบสำคัญถิ่นที่อยู่แล้ว ตามกฎกระทรวง ฉบับที่ ๒๗ (พ.ศ. ๒๕๔๖)
ออกตามความในพระราชบัญญัติคนเข้าเมือง พ.ศ. ๒๕๒๒
และยกเว้นค่าธรรมเนียมใบสำคัญประจำตัวคนต่างด้าวตามกฎกระทรวง ฉบับที่ ๔ (พ.ศ.
๒๔๙๘) ออกตามความในพระราชบัญญัติการทะเบียนคนต่างด้าว พ.ศ. ๒๔๙๓
ในเขตท้องที่จังหวัดชายฝั่งทะเลอันดามันซึ่งเป็นพื้นที่ประสบภัยธรณีพิบัติ ๖
จังหวัด ต่อไปนี้
๑.
จังหวัดกระบี่
๒.
จังหวัดตรัง
๓.
จังหวัดพังงา
๔.
จังหวัดภูเก็ต
๕.
จังหวัดระนอง
๖.
จังหวัดสตูล

ทั้งนี้
ให้ใช้บังคับนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๑
เมษายน พ.ศ. ๒๕๕๑
ร้อยตำรวจเอก เฉลิม
 อยู่บำรุง
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้ประกาศฉบับนี้ คือ โดยที่คณะรัฐมนตรีได้มีมติเมื่อวันที่ ๑๘ กันยายน ๒๕๕๐ เห็นชอบในการให้สถานะคนต่างด้าว
เข้าเมืองโดยชอบด้วยกฎหมายประเภทไร้สัญชาตินอกกำหนดคนต่างด้าว ตามมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒ แก่ชาวมอแกนที่อพยพเข้ามาในราชอาณาจักร
ซึ่งชาวมอแกนส่วนใหญ่เป็นชาวเลที่มีฐานะยากจน
และอาศัยอยู่ในพื้นที่ประสบภัยธรณีพิบัติ ๖ จังหวัด ได้แก่ จังหวัดกระบี่
จังหวัดตรัง จังหวัดพังงา จังหวัดภูเก็ต จังหวัดระนอง
และจังหวัดสตูล สมควรได้รับการยกเว้นค่าธรรมเนียมในเขตท้องที่จังหวัดดังกล่าว  จึงจำเป็นต้องออกประกาศนี้

วัชศักดิ์/จัดทำ
๒๗ พฤษภาคม ๒๕๕๑

ฐิติพร/ปรับปรุง
๑๐ พฤศจิกายน ๒๕๕๘

[๑]
ราชกิจจานุเบกษา เล่ม ๑๒๕/ตอนพิเศษ ๘๖ ง/หน้า ๒๖/๒๓ พฤษภาคม ๒๕๕๑